निराला हिन्दी प्रदेश की लोकसंस्कृति से कवित्त छंद का घनिष्ठ संबंध जोड़ते हैं |वे कवित्त को हिन्दी का जातीय छंद कहते हैं | हिन्दी प्रदेश में कवित्त का कितना व्यापक चलन है इस पर विचार करते हुए निराला कहते हैं –“हिन्दी के प्रचलित छंदों में जिस छंद को एक विशाल भू – भाग के मनुष्य कई शताब्दियों तक गले का हार बनाए रहे, जिसमें उनके हर्ष – शोक, संयोग – वियोग और मैत्री – शत्रुता की समुद्गत विपुल भाव – राशि आज साहित्य के रूप में विराजमान हो रही है – आज भी जिस छंद की आवृति – करके ग्रामीण सरल मनुष्य अपार आनंद अनुभव करते हैं, जिसके समकक्ष कोई दूसरा छंद उन्हें जँचता ही नहीं |”23 ऐसे छंद को परकीय नहीं कहा जा सकता | हिन्दी प्रदेश का यह जातीय छंद करोड़ो मनुष्यों की जीवन – शक्ति है |